नया ऑलटाइम हाई बनाकर गिरा बाजार, सेंसेक्स 505 अंक नीचे बंद
BSE NSE Sensex Today, Stock Market Latest Updates   आइडिया फोर्ज के शेयर आज स्टॉक एक्सचेंजेज पर करीब 94% ऊपर लिस्ट हुए। NSE पर ये 1300 रुपए और BSE पर 1305.10 रुपए पर खुला है।
आज यानी शुक्रवार (7 जुलाई) को बाजार ने फिर से नया ऑलटाइम हाई बनाया है। कारोबार के दौरान सेंसेक्स 65,898.98 के स्तर तक पहुंचा। इससे पहले सेंसेक्स का ऑलटाइम हाई 65,832.98 था। निफ्टी ने कारोबार को दौरान 19,523.60 के स्तर को छुआ। इसका ऑलटाइम हाई 19,512 था जो गुरुवार को बना था।
हालांकि, बाद में बाजार में गिरावट देखने को मिली। सेंसेक्स 505 अंक गिरकर 65,280 के स्तर पर बंद हुआ। वहीं निफ्टी में भी 165 अंकों की गिरावट रही। ये 19,331 के स्तर पर बंद हुआ। सेंसेक्स के 30 शेयरों में से 24 में गिरावट और केवल 6 में तेजी रही। टाटा मोटर्स का शेयर 3.6% चढ़ा। वहीं पावर ग्रिड में 2.6% गिरा।
आइडिया फोर्ज के शेयर 94% ऊपर लिस्ट हुए
आइडिया फोर्ज के शेयर आज स्टॉक एक्सचेंजेज पर करीब 94% ऊपर लिस्ट हुए। NSE पर ये 1300 रुपए और BSE पर 1305.10 रुपए पर खुला। इसका इश्यू प्राइस 672 रुपए था। कारोबार के दौरान इसने 1343.95 रुपए का हाई बनाया। NSE पर ये 622.95 रुपए या 92.70% बढ़कर 1294.95 रुपए पर बंद हुआ।
ऑलटइम हाई पर पहुंचा टाटा मोटर्स का शेयर
टाटा मोटर्स के शेयरों में आज 22.10 रुपए या 3.68% की तेजी के साथ 622.90 रुपए पर बंद हुआ। दिन के कारोबार में शेयर ने 624.80 रुपए का ऑलटाइम हाई भी बनाया। JLR ने Q1FY24 में 93,253 गाड़ियां बेचीं, जो पिछले साल से 30% ज्यादा है। इस कारण शेयर में ये तेजी आई है।
मीडिया और सरकारी बैंक स्टॉक्स में तेजी
सरकारी बैंक और मीडिया स्टॉक्स में आज तेजी रही। निफ्टी PSU बैंक इंडेक्स 0.98% चढ़ा। निफ्टी मीडिया में 3.91% की तेजी रही। सबसे ज्यादा 1.53% निफ्टी FMCG लुढ़का। आईटी, मेटल, फार्मा, रियल्टी में भी गिरावट रही।
कल सेंसेक्स 339 अंक चढ़कर बंद हुआ था
सेंसेक्स 339 अंकों की बढ़त के साथ 65,785 के स्तर पर बंद हुआ। वहीं निफ्टी में भी 98 अंकों की तेजी रही, यह 19,497 के स्तर पर बंद हुआ। सेंसेक्स के 30 शेयरों में से 21 में तेजी और 9 में गिरावट देखने को मिली है। निफ्टी के 32 शेयरों में खरीदारी और 16 में बिकवाली रही। 2 शेयरों में कोई बदलाव नहीं हुआ। M&M का शेयर 5% तेजी के साथ बंद हुआ था।
